text: রাতে ফ্রান্সের মুখোমুখি হচ্ছে বিশ্বচ্যাম্পিয়ন জার্মানি
  আরেকটি ধ্রুপদি লড়াই উপভোগ করার সুযোগ পাচ্ছেন ফুটবল ভক্তরা। আজ রাত একটায় ইউরোর দ্বিতীয় সেমিফাইনালে ফ্রান্সের মুখোমুখি হচ্ছে বিশ্বচ্যাম্পিয়ন জার্মানি। দুই দলেরই চোখ এখন ফাইনালে। শেষ চারের লড়াইয়ে নিজেদের সেরাটা ঢেলে দিতে ‍মুখিয়ে রয়েছেন গ্রিজম্যান-মুলাররা।
  আজ সেমির লড়াইয়ে নিষেধাজ্ঞার জন্য খেলতে পারবেন না জার্মানির ডিফেন্ডার মাটস হুমেলস। আর ইনজুরির কারণে মারিও গোমেজও বসে থাকতে পারেন সাইটলাইনে। স্যামি খেদিরা ভুগছেন কুঁচকির সমস্যায়। আর হাঁটুর ইনজুরির সঙ্গে লড়তে থাকা শোয়াইনস্টাইগারকেও নাও পেতে পারে জার্মানি। অপরদিকে এন'গুলো কান্তে ও আদিল রেমিকে নিয়ে সুসংবাদ রয়েছে ফ্রান্স শিবিরে। এক ম্যাচের নিষেধাজ্ঞা কাটিয়ে তারা দলে ফিরছেন। আশা করা হচ্ছে, এই দুই খেলোয়াড়কে একাদশেই নামাতে পারেন ফ্রান্সের কোচ দিদিয়ের দেশম।
  প্রথমাবারের মতো ইউরো চ্যাম্পিয়নশিপে মুখোমুখি হচ্ছে জার্মানি-ফ্রান্স। বলার অপেক্ষা রাখে না যে ইউরোতে এর আগে কখনো মুখোমুখি হয়নি তারা। বিশ্বকাপে মোট চারবার মুখোমুখি হয়েছিল জার্মানি-ফ্রান্স। দুইবার করে জয় পেয়েছে তারা। এর মধ্যে একটি ম্যাচের সমাপ্তি হয়েছে টাইব্রেকারে, পেনাল্টি শ্যুট-আউটে।
  ২০১৪ সালের সব শেষ দেখায় রোমাঞ্চকর এক লড়াই শেষে ম্যাটস হুমেলসের গোলে ১-০ গোলে জয় পেয়েছিল জার্মানরা। এ পর্যন্ত দু'দলের ২৭ বারের মুখোমুখি লড়াইয়ে ১২ বার জিতেছে ফ্রান্স। নয়বার জয় নিয়ে মাঠ ছেড়েছে জার্মানি। বাকি ৬ বার জিততে পারেনি দুই দলের কেউই। ২০১৫ সালের নভেম্বরে প্যারিসে একটি প্রীতি ম্যাচে জার্মানির মুখোমুখি হয় ফ্রান্স। ওই ম্যাচে মাতিউদি ও অ্যান্টোনিও মার্শালের গোলে ২-০ ব্যবধানে জয় পেয়েছিল ফরাসিরা।
  উল্লেখ্য, রোমানিয়াকে ২-১ গোলে হারিয়ে এবারের ইউরো অভিযান শুরু করে ফ্রান্স। দ্বিতীয় ম্যাচে আলবেনিয়াকে ফরাসিরা হারিয়েছিল ২-০ ব্যবধানে। তবে সুইজারল্যান্ডের বিপক্ষে গ্রুপ পর্বের শেষ ম্যাচটি গোলশূন্য ড্র করেছিল তারা।
  শেষ ষোলোতে রিপাবলিক অব আয়ারল্যান্ডের বিপক্ষে পিছিয়ে পড়া ফ্রান্স ২-১ ব্যবধানে জিতেছিল দ্বিতীয়ার্ধে গ্রিজম্যানের জোড়া গোলে। তবে কোয়ার্টার-ফাইনালে আইসল্যান্ডের বিপক্ষে ৫-২ গোলে পাওয়া জয়ের ছন্দ নিয়ে শেষ চারে উঠে তারা। অন্যদিকে কোয়ার্টার ফাইনালে টাইব্রেকারে ইতালিকে ৬-৫ গোলে হারিয়ে সেমিতে নাম লেখায় জার্মানি।
  প্রীতি ম্যাচে খেলবেন মেসি-ম্যারাডোনা
  শেষবার ২০১০ সালে তাদেরকে একসঙ্গে দেখা গিয়েছিল আর্জেন্টিনা দলে। দীর্ঘ ৬ বছরেও আর একে অপরের সঙ্গে তেমন দেখা করেননি মেসি এবং আর্জেন্টিনা। তবে সম্প্রতি আবারো দেখা হতে যাচ্ছে এই দুই তারকার। এক প্রীতি ম্যাচে দেখা যাবে দুই শতাব্দীর দুই নক্ষত্রকে।
  সামুয়েল ইতোর দাতব্য প্রতিষ্ঠান 'ফান্ডাকাসন প্রিভাদা সামুয়েল ইতো' এর অর্থের জন্য এক প্রীতি ফুটবল ম্যাচের আয়োজন করেছেন ইতো। সেখানেই দেখা যাবে তাদেরকে। 'দ্য ইতো চ্যারেটি অল স্টার' এবং 'তুর্কিশ স্টার' এর মধ্যে অনুষ্ঠিত হবে ম্যাচটি । ২০০৬ সালে এই দাতব্য প্রতিষ্ঠানটির উদ্বোধন করার পর এটি ম্যাচের দিন পা রাখবে ১০ বছরে।
  মেসি-ম্যারাডোনা ছাড়াও নেইমার, সুয়ারেজ, এডিন হাজার্ড, টট্টি, মাইকেল এসিয়েন, জাভি, ওকোচা, অবেমায়েং, আর্দা তুরানের মত তারকা ফুটবলাররা খেলবেন এই ম্যাচটি। কোচের ভূমিকায় দেখা যাবে মরিনহো এবং ফ্যাবিও ক্যাপেলোকে।
  ১৬ জুলাই তুরস্কের আন্তালাইয়া এরিনাতে হওয়ার কথা রয়েছে। তবে সাম্প্রতিক সময়ে তুরস্কে জঙ্গী হামলায় ম্যাচটি হওয়া নিয়ে সংশয় দেখা দিলেও ইতো নিশ্চিত করেছেন উল্লেখ্য সবাই ম্যাচের দিন মাঠে উপস্থিত থাকবেন।
  নিহত স্বদেশীদের জন্য ম্যাচের আগে ১ মিনিট নীরবতা
  বোর্দেতে ইতালিয়ান দল মাঠে ঢোকে কালো আর্মব্যান্ড নিয়ে। ঢাকার ঘটনায় শোকাহত তারা। জার্মানির বিপক্ষে শনিবার রাতে ইউরোর কোয়ার্টার ফাইনালের খেলার আগে পালন করা হলো ১ মিনিট নীরবতা। ঢাকার গুলশানে সন্ত্রাসী হামলায় নিহতদের স্মরণ করা হয় ম্যাচের আগে।
  বাংলাদেশের রাজধানী গুলশানের হলি আর্টিজান বেকারিতে শুক্রবার রাত ৯টার আগে একদল অস্ত্রধারী সন্ত্রাসী হানা দেয়। সেখানে তারা বেশ কিছু বিদেশিসহ অন্তত ৩০ জনকে জিম্মি করে রাখে। শনিবার সকালে বাংলাদেশের আইনশৃঙ্খলা বাহিনীর অভিযানে জিম্মি সঙ্কটের অবসান হয়। তবে সন্ত্রাসীরা অন্যদের সাথে ৯জন ইতালিয়ান নাগরিককে হত্যা করে।
  এই নিহত স্বদেশীদের জন্য ইউরোতে হাতে ব্যান্ড পরে ইতালিয়ান দল। ম্যাচের আগের নীরবতায় অংশ নেয় সবাই। গোটা স্টেডিয়াম সংহতি জানায়। এই ম্যাচে অবশ্য জেতা হয়নি ইতালির। টাইব্রেকে ৬-৫ গোলে জার্মানির কাছে হেরে টুর্নামেন্ট থেকে বিদায় নিয়েছে তারা।
  হারেও দুঃখ নেই লিওনার্দো বোনুচ্চির
  এমন হারেও দুঃখ নেই লিওনার্দো বোনুচ্চি। যদিও টাইব্রেকারে ইতালির যে চারজন গোল করতে পারেননি, তিনি তাঁদের একজন। কিন্তু তারপরেও মাথা নিচু হচ্ছে না তাঁর। গোটা দলের লড়াইয়ে দারুণ গর্বিত বোনুচ্চির মতে, ইউরো থেকে ইতালির বিদায়টা মাথা উঁচু করেই।
  অথচ এই বোনুচ্চিই কিন্তু দ্বিতীয়ার্ধে পেনাল্টি থেকে গোল করে ইতালিকে লড়াইয়ে রেখেছিলেন। মেসুত ওজিলের গোলে জার্মানি এগিয়ে যাওয়ার পর বোনুচ্চির ওই গোলেই ইতালি সমতা ফেরায় ৭৮ মিনিটে। কিন্তু পেনাল্টি শুট আউটের শ্বাসরুদ্ধকর মুহূর্তে স্নায়ু ধরে রাখতে পারার ব্যর্থতাতেই শেষ আট থেকেই বিদায় নিতে হলো ইতালিকে। তবে বোনুচ্চি মনে করেন, এই বিদায়ে কোনো লজ্জা নেই। ম্যাচ শেষে আবেগাপ্লুত এই ইতালিয়ান ডিফেন্ডার গর্বের সঙ্গেই বলেছেন, আমরা বিশ্ব চ্যাম্পিয়নদের সঙ্গে ১২০ মিনিট সমানে সমানে লড়েছি। শেষ পর্যন্ত মাথা উঁচু করেই বিদায় নিচ্ছি। এই দলের অংশ হতে পেরে আমি গর্বিত।
  টাইব্রেকার নিয়ে আক্ষেপ থাকলেও ব্যাপারটিকে ভাগ্যের খেলা হিসেবেই মনে করেন বোনুচ্চি, 'টাইব্রেকার হচ্ছে লটারি। আজ জার্মানি আমাদের চেয়ে ভুল একটু কম করেছে বলেই ওরা জয়ী।'
  তবে নিজের টাইব্রেকার মিস নিয়ে আক্ষেপ আছে বোনুচ্চির মনে, 'ম্যানুয়েল নয়্যার আমাকে এভাবে বুঝে ফেলল! তবে এটাও ঠিক, আমি শটটা আরও ভালো নিতে পারতাম।' সূত্র: গোল ডটকম।
  ইংল্যান্ড ক্রিকেট দলের আসন্ন বাংলাদেশ সফর নিয়ে শঙ্কা
  গুলশানে সন্ত্রাসী হামলার ঘটনাকে কেন্দ্র করে ইংল্যান্ড ক্রিকেট দলের আসন্ন বাংলাদেশ সফর নিয়ে শঙ্কা তৈরি হয়েছে। ইংল্যান্ড ক্রিকেট বোর্ড (ইসিবি) জানিয়েছে যে সফরে আসার ব্যাপারে তারা বিদেশ ও কমনওয়েলথ অফিস এবং নিরাপত্তা বিশেষজ্ঞদের পরামর্শের উপর ভিত্তি করে সিদ্ধান্ত গ্রহণ করবে।
  শুক্রবার সন্ধায় গুলশানের একটি রেস্তোরায় বন্দুকধারীরা হামলা চালায়। তারা দেশি-বিদেশী নাগরিকদেরকে জিম্মি করে ২০ জনকে হত্যা করে। তাদের হামলায় পুলিশের দু'জন কর্মকর্তাও নিহত হয়েছেন। পরে বাংলাদেশ সেনাবাহিনীর অভিযানে ৬ জন সন্ত্রাসী নিহত হয় এবং ১৩ জন নাগরিককে উদ্ধার করা হয়।
  আগামী সেপ্টেম্বরে ইংল্যান্ড ক্রিকেট দলের বাংলাদেশ সফরের কথা রয়েছে। কিন্তু এই হামলার ঘটনায় সেটা নিয়ে শঙ্কা তৈরি হলো। এর আগে গত বছর অস্ট্রেলিয়া ক্রিকেট দল বাংলাদেশ সফর স্থগিত করেছিল। নিরাপত্তা কারণ দেখিয়ে অনূর্ধ্ব-১৯ বিশ্বকাপ খেলতেও আয়োজক বাংলাদেশে টিম পাঠায়নি অস্ট্রেলিয়া।
  ইংল্যান্ড বোর্ডের মুখপাত্র বলেছেন, 'আমাদের খেলোয়াড়দের ও ম্যানেজমেন্টের নিরাপত্তা সব সময় সর্বপ্রধান বিষয়। যেকোনো দলকে বিদেশ সফরে পাঠানোর ক্ষেত্রে এটা গুরুত্ব পায়। আগামী দিনগুলোতে বাংলাদেশের অবস্থা গুরুত্ব সহকারে পর্যবেক্ষণ ও মূল্যায়ন করা হবে।'
  তিনি আরো বলেন, 'বিদেশ ও কমনওয়েলথ অফিসের সঙ্গে আমরা ঘনিষ্টভাবে কাজ করব। আমাদের নিরাপত্তা পরিচালক রেগ ডিকাসনের বা কমনওয়েলথ অফিসের পরামর্শের ভিত্তিতে পরবর্তী সিদ্ধান্ত গ্রহণ করব।'
  ইংল্যান্ড সফরে তিনটি ওয়ানডে ও দুটি টেস্ট ম্যাচ খেলার কথা রয়েছে। ম্যাচগুলো ঢাকা ও চট্টগ্রামে অনুষ্ঠিত হওয়ার কথা আছে।
  ২০০৮ সালে ভারতের মুম্বাইতে সন্ত্রাসী হামলাকে কেন্দ্র করে দেশে ফিরে গিয়েছিল ইংল্যান্ড দল। কিন্তু চেন্নাইতে ও মোহালিতে দুটি টেস্ট খেলতে আবার ফিরে এসেছিল।
  শোক প্রকাশে কালো ব্যান্ড পরে খেলতে নামবে ইতালির খেলোয়াড়রা
  বাংলাদেশের গুলশানে সন্ত্রাসী হামলার ঘটনায় কালো ব্যান্ড পরে ইউরোর কোয়ার্টার ফাইনাল ম্যাচে মাঠে নামবে ইতালির খেলোয়াড়রা। বাংলাদেশ সময় শনিবার রাত ১টায় জার্মানির বিপক্ষে খেলা শুরু করবে ইতালি।
  শুক্রবার সন্ধ্যায় গুলশান ২ এর ৭৯ নম্বর সড়কে ৫নং বাসার দ্বিতীয় তলায় হলি আর্টিসান রেস্টুরেন্টে হামলা চালায় কয়েকজন অস্ত্রধারী। তাদের হামলায় বনানী থানার ওসি সালাউদ্দিন, ডিবির এসি রবিউল ইসলাম ও জিম্মি হওয়ায় ২০ জন নিহত হয়েছেন। পরে সেনাবাহিনীর অভিযানে ৬ সন্ত্রাসী নিহত হয়েছে।
  সন্ত্রাসীদের হামলায় নিহতদের মধ্যে ইতালির নাগরিক আছে বলে জানা গেছে। তাই শোক প্রকাশে ইতালির খেলোয়াড়রা কালো ব্যান্ড পরে খেলতে নামবে। ইতালিয়ান ফুটবল ফেডারেশন এক বিবৃতিতে জানিয়েছে, 'ইতালির নাগরিক নিহত হওয়ার মর্মান্তিক খবরে গুরুত্বপূর্ণ ম্যাচের আগের সময়টা অন্ধকারে পরিণত হয়েছে।'
  নিহত পরিবারের প্রতি সমবেদনা জানিয়ে ফেডারেশন জানিয়েছে, দুঃখ প্রকাশে খেলোয়াড়দেরকে কালো ব্যান্ড পরে মাঠে নামতে ইউরোপের ফুটবল নিয়ন্ত্রক সংস্থা উয়েফা অনুমতি দিয়েছে।
  মেসির পাশে পেলে-রোনালদো
  আর্জেন্টিনায় চলছে 'যেও না, লিও' প্রচারণা। আর্জেন্টাইনদের সঙ্গে বিশ্বের অসংখ্য ফুটবলপ্রেমী সামাজিক যোগাযোগ মাধ্যমে করছেন মেসির জাতীয় দলে খেলা চালিয়ে যাওয়ার অনুরোধ। তাঁদের সঙ্গে ফুটবলের সাবেক-বর্তমান তারকারা তো আছেনই। ম্যারাডোনা আগেই অবসরের সিদ্ধান্ত নতুন করে ভাবার কথা বলেছেন মেসিকে, এবার পেলেও বললেন একই কথা। ব্রাজিলের আরেক কিংবদন্তি রোনালদোও মেনে নিতে পারছেন না বার্সেলোনা ফরোয়ার্ডের অবসরের ঘোষণা।
  তাঁর আশা আন্তর্জাতিক ফুটবলে ফিরবেন 'এলএমটেন'। চিলির বিপক্ষে কোপা আমেরিকার ফাইনাল হারের পর অবসরের ঘোষণা দিয়েছেন মেসি। যদিও ফুটবলপ্রেমীদের বিশ্বাস সিদ্ধান্ত পাল্টাবেন তিনি। আর সবার মতো পেলের চাওয়াও একই, 'ও ভীষণ হতাশ হয়েছে, যদিও অপেক্ষা করার দরকার ছিল। সময় গড়ানোর সঙ্গে ও সব কিছু ভুলে যাবে, কারণ এই ধরনের ঘটনা অনেক ভালো খেলোয়াড়ের সঙ্গেই হয়েছে, যারা মিস করেছে পেনাল্টি।' ফুটবলের জন্য মেসিকে খুব দরকার বলেও উল্লেখ করলেন পেলে, 'গত ১০ বছরে ও বিশ্বের সেরা, এতে কোনো সন্দেহ নেই। এ ধরনের খেলোয়াড়কে খুব দরকার।' সিদ্ধান্ত পাল্টে মেসি আর্জেন্টিনা দলে ফিরবেন কি না, এমন প্রশ্নে পেলে বললেন, 'আশা করছি মেসি আমাকে শুনছে।'
  বিশ্বকাপজয়ী আরেক ব্রাজিলিয়ান রোনালদোরও আশা ফিরবেন মেসি। বার্সেলোনা তারকার সিদ্ধান্তকে শ্রদ্ধা জানিয়ে তিনি বললেন, 'এটা পুরোপুরি মেসির ব্যক্তিগত সিদ্ধান্ত। আর তাতে আমাদের শ্রদ্ধা জানাতে হবে। মনে হচ্ছে মেসি আমাদের একা করে চলে গেছে, যদিও আশা করছি ও ওর সিদ্ধান্ত বদলাবে।' আর্জেন্টাইন ফরোয়ার্ডের এভাবে সরে দাঁড়ানো মানতে পারছেন না কেউই।
  ইতিমধ্যে লাতিন দেশটির প্রেসিডেন্ট মাউরিচিও মাকরি টেলিফোনে কথা বলেছেন তাঁর সঙ্গে। দেশের সেরা খেলোয়াড়কে ফেরাতে মঙ্গলবার সামানাসামনি কথা বলবেন বলে খবর আর্জেন্টিনার মিডিয়ার। তার আগেই অবশ্য বিশেষ এক আয়োজন নিয়ে হাজির হচ্ছে আর্জেন্টাইন ফুটবলভক্তরা। 'যেও না, লিও' প্রচারণার অংশ হিসেবে আজ বুয়েনস এইরেসে অসংখ্য ফুটবলভক্ত জড়ো হচ্ছে মেসিকে আর্জেন্টিনা দলে ফেরানোর আকুতি নিয়ে। গোল ডটকম
  মেসি সব সময় জিততে চায়
  বিশ্ব ফুটবলে নিজেকে দারুণভাবে মেলে ধরেছেন মেসি। বর্ষসেরা ফুটবলারের স্বীকৃতিস্বরূপ পাঁচবার জিতেছেন ব্যালন ডি'অর। আর্জেন্টিনার জাতীয় দলের সর্বকালের সর্বোচ্চ গোলদাতাও তিনি। ক্লাব ফুটবলে বার্সেলোনার হয়ে ২৮টি শিরোপা জিতেছেন।
  তবে আর্জেন্টিনার হয়ে টানা তিন বছর ফাইনালে হেরে স্বপ্নভঙ্গ হয় মেসির। রাগে-ক্ষোভে জাতীয় দলের জার্সি তুলে রাখার ঘোষণা দেন তিনি। আন্তর্জাতিক ফুটবলে তাকে ফিরে আসতে আহ্বান জানাচ্ছেন ম্যারাডোনা-রোনালদোদের মতো কিংবদন্তিরা।
  এদিকে বার্সেলোনার সভাপতি জোসেপ মারিয়া বার্তোমিউ জানালেন, ফুটবলের একজন আন্তর্জাতিক দূত মেসি। নিজেদের সেরাটা ঢেলে দিয়ে সব সময় জিততে চান ২৯ বছর এই ফুবলার। বার্সা সভাপতির বিশ্বাস, চুক্তির মেয়াদ বাড়িয়ে ২০১৮ সালের পরেও ক্যাম্প ন্যুতে থাকবেন মেসি। তার চুক্তির মেয়াদ এখনো দুই বছর বাকী আছে।
  এক সাক্ষাৎকারে বার্সেলোনার সভাপতি জোসেপ মারিয়া বার্তোমিউ বলেন, 'লিওকে (মেসি) আমরা সবাই চিনি। সে সব সময় জিততে চায়। জাতীয় দল থেকে অবসরের সিদ্ধান্ত নিয়েছে। এটা তার ব্যক্তিগত সিদ্ধান্ত। মেসি বার্সার সঙ্গে যুক্ত। আমরা তাকে বলেছি, তার যত দিন ইচ্ছা তত দিন সে বার্সায় থাকবে। ফুটবলের একজন আন্তর্জাতিক দূত মেসি।'
  তিনি আরো যোগ করেন, 'আমাদের সঙ্গে তার চুক্তির আরও দুই বছর বাকি আছে। অবশ্যই মেসি এটা (চুক্তি) নবায়ন করবে। তাকে আরো অনেক বছরই পেতে চাই আমরা।'
  বেলজিয়ামকে ৩-১ গোলের ব্যবধানে হারালো ওয়েলসে
  ফিফা র‌্যাংকিংয়ে দু'দলের ব্যবধানটা কম নয়! শীর্ষে থাকা আর্জেন্টিনার ঠিক পরেই রয়েছে বেলজিয়াম। আর প্রথমবারের মতো ইউরোপিয়ান চ্যাম্পিয়নশিপে খেলতে আসা ওয়েলসের অবস্থান ২৬তম। কিন্তু ফ্রান্সের লিলে অনুষ্ঠিত কোয়ার্টার ফাইনালের ম্যাচটিতে র‌্যাংকিংয়ের কোনো প্রভাবই পড়েনি! শুক্রবার রাতে বেলজিয়ামকে ৩-১ গোলের ব্যবধানে উড়িয়ে দিয়ে চলমান ইউরোর শেষ চারের খেলা নিশ্চিত করেছে গ্যারেথ বেলের ওয়েলস।
  তবে বেলজিয়ামের এই এগিয়ে থাকার ব্যবধানটা বেশিক্ষণ স্থায়ী হতে দেননি অ্যাশলে উইলিয়ামস। ম্যাচের ৩০তম মিনিটে সতীর্থ অ্যারন র‌্যামজির কর্নার থেকে পাওয়া বল দুর্দান্ত এক হেডে বেলজিয়ামের জালে জড়ান তিনি (১-১)। এভাবে সমতা নিয়ে বিরতিতে যায় দু'দল।
  দুই গ্রামবাসীর মধ্যে সংঘর্ষে একজন নিহত
  রাজশাহীর পবা উপজেলার নওহাটায় তুচ্ছ ঘটনাকে কেন্দ্র করে দুই গ্রামবাসীর মধ্যে সংঘর্ষের ঘটনায় একজন নিহত হয়েছে। আহত হয়েছে অন্তত ১০-১২ জন।
  শুক্রবার সন্ধ্যায় ব্যাটারিচালিত অটোরিকশাকে ওভারটেক করা নিয়ে স্থানীয় পিল্লাপাড়া ও শ্রীপুর গ্রামের মধ্যে এ মারামারির ঘটনা ঘটে।
  নিহতের নাম আব্দুল মান্নান (৪৫)। তিনি শ্রীপুর গ্রামের শুকুর আলী ওরফে সপু মণ্ডলের ছেলে। আহতদের মধ্যে রয়েছে পিল্লাপাড়া গ্রামের তোতা মিয়ার ছেলে আবুল কালামসহ অন্তত ১২জন।
  স্থানীয়রা জানান, সন্ধ্যার পরে নওহাটা বাজারের মধ্যে ব্যাটারিচালিত অটোরিকশা ওভারটেক করাকে কেন্দ্র করে শ্রীপুর ও পিল্লাপাড়ার চালকদের মধ্যে বাকবিতণ্ডা হয়। পরে এ বিষয় নিয়ে উভয়পক্ষের মধ্যে উত্তেজনা ছড়িয়ে পড়ে। ওই ঘটনার জেরেই সন্ধ্যার পরে নওহাটা বাজার অগ্রণী ব্যাংকের সামনে উভয় পক্ষের মধ্যে সংঘর্ষ শুরু হয়।